Kapejana ka morago ga gore Jesu a kolobetšwe, o ile a thoma go botša batho gore: “Mmušo wa Modimo o batametše.” Barutiwa ba gagwe ba be ba sepela le yena ge a be a botša batho ditaba tše motseng ka moka wa Galilea le wa Judea. Ge Jesu a boetše motseng wa gabo wa Natsaretha, o ile a ya sinagogeng gomme a fihla a bula lengwalo la go phuthwa la Jesaya, ke moka a le balela godimo a re: ‘Jehofa o nneile moya o mokgethwa gore ke kgone go bolela ditaba tše dibotse.’ Seo se be se bolela eng? Se be se bolela gore le ge batho ba be ba nyaka go bona Jesu a dira mehlolo, lebaka le legolo la gore Jehofa a mo nee moya o mokgethwa e be e le gore a tle a kgone go bolela ditaba tše dibotse. Ka morago ga gore Jesu a bale lengwalo leo, o ile a botša batheetši ba gagwe a re: ‘Lehono, mantšu a a phethagetše.’